Staðarandi og ferðaleiðir til umræðu á súpufundi í Króksfjarðarnesi Þann 6. september sl. komu rúmlega 30 manns úr Dalabyggð , Reykhólahreppi og Strandabyggð saman í gamla Kaupfélaginu í Króksfjarðarnesi til að ræða þróun heimahaganna . Þetta var annar opni súpufundurinn sem haldinn er í tengslum við svæðisskipulagsvinnu sveitarfélaganna . Fyrir fundarmenn voru lögð tvö verkefni ; annað sneri að efnivið fyrir svæðismark ( vörumerki ) svæðisins og hitt fólst í skipulagningu ferðaleiða og áfangastaða . Í tengslum við fyrra verkefnið kynntu ráðgjafar frá Alta fordæmi og fyrirmyndir frá svæðum á Norðurlöndum og víðar þar sem sveitarfélög hafa tekið sig saman um að kynna sitt svæði undir einu svæðismarki , í þeim tilgangi að laða að ferðamenn , fyrirtæki og nýja íbúa . Fyrir síðara verkefnið voru kynnt erlend fordæmi um vel útfærðar ökuleiðir og gönguleiðir með áhugaverða áfangastaði . Fundarmenn voru áhugasamir og umræður fjörugar og safnaðist mikið og gott efni á fundinum . Sem dæmi um efnivið fyrir svæðismark tóku þátttakendur nærtæk dæmi úr fjölbreyttri og stórbrotinni náttúru , s.s. samspil fjalls og fjöru , dala og stranda og síbreytilegt landslag til stranda vegna sjávarfalla . Þrátt fyrir magnað og fjölbreytt landslag var því samt sem áður lýst sem „ þægilegu “ , t.d. sem hentugu göngusvæði á margan hátt . Mikið var rætt um óvenju fjölbreytta flóru hlunninda sem svæðið er ríkt af . Laxveiði , dúntekja , reki , sjávarnytjar , fuglar , berjalönd og fleira mætti taka sem dæmi þar um . Einkennandi fyrir svæðið töldu fundarmenn einnig virkni í félagslífi , samheldni og hjálpsemi í samfélögunum , sem m.a. væri til komin vegna fámennis . Á menningarsviðinu stóðu nokkur lykilorð uppúr , eins og galdrar , þjóðsögur og tilgreindar Íslendingasögur , matarhandverk og ýmislegt annað tengt sauðfé og sauðfjárbúskap . Í verkefni um ferðaleiðir var fundarmönnum uppálagt að skipuleggja annað hvort ökuleið eða gönguleið um svæðið sem þróa mætti og kynna sem heildstæða lykilleið með áhugaverðum áfangastöðum og áningarstöðum . Fimm til sex manns voru á hverju vinnuborði og var afraksturinn tillögur að tveimur ökuleiðum og þremur gönguleiðum þar sem upplifun á leiðinni var lýst , tilgreint hvar aðstaða var fyrir hendi á hverjum áfanga - og áningarstað og hvaða aðstöðu mætti koma upp . Ökuleiðirnar sem lagðar voru til fengu vinnuheitin Vesturáttan og Matur og saga . Sú fyrri er tveir hringir , sem mynda tölustafinn átta . Annar hringurinn liggur um norðanvert svæðið og hinn um það sunnanvert , með mögulegum útúrdúrum . Síðari ökuleiðin liggur frá Búðardal að Reykhólum , um Fellsströnd og Skarðsströnd yfir Gilsfjörð og eftir Króksfirði og Berufirði . Þá kom einnig fram tillaga , sem ekki náðist að vinna eins langt og hinar , en hún sýndi möguleika á hringferð frá Búðardal til Hólmavíkur um Svínadal og Arnkötludal og þaðan eftir sunnanverðum Steingrímsfirði og inn Hrútafjörð eftir Innstrandarvegi , til baka til Búðardals um Laxárdalsheiði . Út frá þessum hring er hægt að aka ýmsar leiðir út á nes og inn á heiðar sveitarfélaganna . Leiðin var kölluð Sólarhringurinn sem lýsir hringleið með mörgum geislum út frá , eins konar sólargeislum . Gönguleiðirnar fengu vinnuheitin Frá Laugum til Stranda , Með vindinn í bakið og Gengið af göflunum . Fyrsta leiðin liggur frá Laugum í Sælingsdal , inn Brekkudal , um Snartartunguheiði niður í Gilsfjörð og þaðan um Steinadalsheiði og Tröllatunguheiði niður að strönd Streingrímsfjarðar . Önnur leiðin liggur frá Hólmavík , um Tröllatunguheiði , niður í Króksfjörð , fyrir Gilsfjörð og suður til Lauga í Sælingsdal . Síðastnefnda leiðin var hugsuð sem blanda af göngu - og ökuferð frá Giljalandi í Haukadal , í Búðardal , að Snartartungu og síðan Ólafsdal , fyrir Gilsfjörð og út á Stað á Reykjanesi . Þaðan væri siglt út í Flatey og svo gist í Bjarkarlundi . Síðasta dag ferðarinnar væri Laxárdalsheiði gengin að Þiðriksvallavatni og gist á Hólmavík . Á hverri leið voru settar fram tillögur um staði þar sem mætti ýmist nýta þá aðstöðu sem fyrir er eða byggja upp aðstöðu , auk þess sem reynt var að fanga upplifun eða einkenni hverrar leiðar fyrir sig . Ráðgjafar , í samvinnu við svæðisskipulagsnefnd , munu á næstu vikum vinna úr efni og hugmyndum fundarins og nýta , ásamt öðru efni , við að þróa tillögu að sóknarmarkmiðum og skipulagsstefnu . Sú vinna verður kynnt nánar þegar líður á haustið og veturinn .